**Conficap Oy** on suomalainen perheyritys, jonka omistaa vuorineuvos Maarit Toivanen lapsineen. Yritys syntyi 30.4.2018, kun Onvest Oy:n liiketoiminta jaettiin kahteen perustettavan yhtiöön.

Conficapin liiketoimintaan lukeutuvat urakointi- ja kiinteistöpalveluja tuottava Are-konserni, sijoitustoiminta sekä kiinteistöliiketoiminta. Kiinteistöliiketoiminta koostuu pääasiassa osuuksista kotimaisissa ja ulkomaisissa kiinteistökehityshankkeissa.   

Yhtiön toimitusjohtajana toimii Maarit Toivanen. Conficapin toimitilat sijaitsevat Helsingissä Kampissa Autotalona tunnetussa toimistorakennuksessa.

Historia
--------

Conficapin juuret juontavat yli sadan vuoden taakse Onvest-konserniin ja perheyhtiö Onniseen. Onninen on perustettu vuonna 1913 Turussa, kun liikemies Alfred Onninen päätti ryhtyä vesijohtoalan urakoitsijaksi. Vuonna 1927 liiketoiminnan painopiste siirrettiin Turusta Helsinkiin ja syntyi Vesijohtoliike Onninen Oy. 1920-luvulla liiketoiminta laajeni asennustoiminnasta tukkukauppaan, ja sotien jälkeen alkoi valtakunnallisen toimipaikkaverkoston rakentaminen. 1990-luvun yritysjärjestelyjen myötä talotekniikka- ja kiinteistöpalveluyritys Are Oy siirtyi osaksi perheyritystä.

Kesäkuussa 2016 Onvest Oy myi Onninen Oy:n koko osakekannan Kesko Oyj:lle. Huhtikuussa 2018 yhtiö purkautui ja liiketoiminta jakautui kahteen perustettavaan yhtiöön, jotka jatkavat toimintaansa suomalaisen perheyhtiön arvo- ja osaamispohjalta. Maarit Toivasen ja hänen lastensa omistaman perustettavan yhtiön nimi on Conficap Oy. Marja Toivasen ja Maria Toivanen-Warraksen omistaman perustettavan yhtiön nimi puolestaan on Onvest Oy.

Kiinteistöliiketoiminta
-----------------------

Conficap on toteuttanut viime vuosina useita merkittäviä kiinteistökauppoja. Vuonna 2018 yhtiö osti Helsingin ydinkeskustassa sijaitsevan Vuorikatu 20:n kiinteistön sekä kolme toimistokiinteistöä Helsingin Pitäjänmäeltä.  Vuoden 2019 alussa yhtiö osti keskeisillä paikoilla sijaitsevat Turun Torinkulman ja Raision Lasikuution kiinteistöt. Lisäksi Conficap osti helikopterilentäjien koulutuskeskuksen Vantaan Aviapoliksesta.

Suomen ulkopuolisessa kiinteistöliiketoiminnassa Conficapin painopiste on siirtynyt suorista sijoituksista kiinteistörahastoihin, minkä vuoksi yhtiö luopui Ruotsin Örebrossa sijaitsevasta logistiikkakiinteistöstä. Suomessa Conficap keskittyy toimistoihin ja logistiikkakiinteistöihin pääkaupunkiseudulla, Turussa ja Tampereella.

Lähteet
-------

1. ↑  Organisaatio Conficap. Viitattu 22.1.2024.
2. 1 2 3  (PDF) Onvest Oy 11.10.2017: Tiedote medialle. Viitattu 26.4.2018. *feon.fi*.  Arkistoitu 4.5.2018.
3. 1 2  Toivasten sijoitusyhtiö Onvest oy jakautuu kahdeksi yhtiöksi – Toivanen-Koivisto saa Aren | Rakennuslehti *Rakennuslehti*.  11.10.2017. Viitattu 3.5.2018.
4. ↑  Are *are.fi*. Viitattu 3.5.2018.
5. ↑  Kesko ostaa Onnisen | Rakennuslehti *Rakennuslehti*.  12.1.2016. Viitattu 3.5.2018.
6. ↑  Conficap osti aiemmin sisäministeriön käytössä olleen kiinteistön *Rakennuslehti*.  22.8.2018. Viitattu 5.6.2019.
7. ↑  Conficap ostaa kolme toimistokiinteistöä Pitäjänmäeltä *Rakennuslehti*.  18.10.2018. Viitattu 5.6.2019.
8. ↑  Raision Lasikuutio ja Turun Torinkulma saivat uudet omistajat – ostajana entinen Onnisen omistaja, joka halusi palata juurilleen *ts.fi*.  22.1.2019. Viitattu 5.6.2019.
9. ↑  Conficap ostaa helikopterilentäjien koulutuskeskuksen Vantaan Aviapoliksesta – Projektiuutiset.fi *projektiuutiset.fi*. Viitattu 5.6.2019.
10. ↑  Conficap myy Ruotsin Örebrossa sijaitsevan logistiikkakeskuksen *Conficap*.  28.11.2018. Viitattu 5.6.2019.

Aiheesta muualla
----------------

* Conficapin kotisivut